Lisa 3

Kaitseväe juhataja käskkirjaga kinnitatud

Kaitseväe distsiplinaarmäärustiku juurde

**Tõkendi – kaitseväelase järelevalve – teostamise kord**

§ 1. Tõkendit – kaitseväelase järelevalvet kohaldatakse seoses kriminaalmenetlusega ajateenistuses olevale kahtlustatavale või süüdistatavale.

§ 2. Tõkend määratakse kohtueelset menetlust läbiviiva isiku, prokuröri või kohtu määruse alusel. Määruse täitmine on kohustuslik.

§ 3. Kaitseväelase järelevalvet teostatakse kuni selle tühistamiseni või muutmiseni kohtueelset menetlust teostava isiku, prokuröri või kohtu poolt või kaitseväelase, kelle suhtes kohaldatakse järelevalvet, ajateenistuse lõppemiseni.

§ 4. Kaitseväe struktuuriüksuse ülem saades kaitseväelasele järelevalve kohaldamise määruse seab oma käskkirjaga sisse järelevalve ja määrab järelevalvealusele kaitseväelasele kaks järelevalvajat ja vähemalt ühe tagavara järelevalvaja.

§ 5. Tagavara järelevalvaja asendab valvajat viimase haiguse, väljaloa või puhkuse korral.

§ 6. Ühele järelevalvealusele (*edaspidi valvealusele*) sõdurile määratakse järelevalvajateks (*edaspidi valvaja*) sõdurid või nooremallohvitserid. Ühele valvealusele nooremallohvitserile määratakse valvajateks allohvitserid.

§ 7. Kaitseväe struktuuriüksuse ülema käskkiri peab sisaldama:

* 1. kaitseväelase, kelle järelevalvet kohaldatakse, auastet ja nime;
  2. kriminaalasja numbrit, mille menetlusega seoses järelevalvet kohaldatakse;
  3. kuriteo kvalifikatsiooni, mille toimepanemises kaitseväelast, kelle suhtes järelevalve sisse seatakse, kahtlustatakse või süüdistatakse;
  4. valvajate ametikohti, auastmeid ja nimesid.

§ 8. Ärakiri järelevalve sisseseadmise käskkirjast saadetakse tõkendi määranud ametiisikule.

§ 9. Valvealuse kaitseväelase nimi tehakse teatavaks kõigile Kaitseväe struktuuriüksuse kaitseväelastele Kaitseväe struktuuriüksuse rivistusel.

§ 10. Tagamaks paremat järelevalvet võib valvealust kohustada kandma vastavat tähistust, näiteks vesti.

§ 11. Kui Kaitseväe struktuuriüksuse territoorium ja seal paiknevad objektid on Kaitseliidu valvkonna valve all, siis tehakse valvealuse kaitseväelase nimi ja foto teatavaks valvkonna isikkoosseisule.

§ 12. Valvealuseid ei määrata toimkonda ja vahtkonda. Valvajad võivad käia toimkonnas ja vahtkonnas, kui on tagatud valvealuse järelevalve.

§ 13. Väljaõppes osaleb valvealune koos valvajatega.

§ 14. Öösel valvab valvealuse järgi toimkond.

§ 15. Valvealust väljaloale ei lubata. Valvajad võivad käia väljaloal ja puhkusel, kui on tagatud järelevalve.

§ 16. Kaitseväe struktuuriüksusest lubatakse välja valvealune ainult koos valvajatega kohtueelset menetlust läbiviiva ametiisiku või prokuröri juurde või kohtusse või raviasutusse või teistel teenistuslikult vältimatutel juhtudel.

§ 17. Valvealuse paigutamisel Kaitseväe raviasutusse antakse valvealune sealse (Kaitseväe struktuuriüksuse) korrapidaja järelevalve alla ja alalise teenistuskoha Kaitseväe struktuuriüksuse korrapidaja abi kontrollib valvealust vähemalt kord ööpäevas. Sõltuvalt raviasutuse asukohast võib kontrolli teostada ka telefoni teel, iga kontrolli ja selle tulemuste kohta tehakse sissekanne korrapidaja päevikusse.

§ 18. Valvealuse haiguse korral, kui valvealune paigutatakse statsionaarsele ravile tsiviilraviasutusse, informeerib väeosa raviasutust, et isik asub järelevalve all. Kaitseväe struktuuriüksuse korrapidaja abi või Kaitseväe struktuuriüksuse ülema poolt määratud isik kontrollib valvealust vähemalt korra ööpäevas.

§ 19. Sõltuvalt raviasutuse asukohast võib kontrolli teostada ka telefoni teel. Iga kontrolli ja selle tulemuste kohta tehakse sissekanne Kaitseväe struktuuriüksuse korrapidaja päevikusse.

§ 20. Kaitseväe struktuuriüksuse ülem on kohustatud:

1. vähemalt korra nädalas kontrollima valvealust kaitseväelast ja tema üle teostatava järelevalve käiku;
2. teatama tõkendi määranud isikule kõikidest valvealuse poolt toimepandud süütegudest.

§ 21. Kaitseväe struktuuriüksuse ülemal on valvealuse poolt toimepandud distsiplinaar- või muude süütegude korral õigus taotleda tõkendi määranud ametiisikult või ametiisikult, kelle menetluses on antud kriminaalasi, mille menetluse käigus kohaldatakse tõkendina kaitseväelase järelevalvet, rangema tõkendi (vahi all pidamise) kohaldamist valvealuse suhtes.

§ 22. Kompaniiülem on kohustatud kontrollima vähemalt kaks korda nädalas valvealust kaitseväelast ja tema üle teostatava järelevalve käiku.

§ 23. Kompaniiveebel on kohustatud kontrollima vähemalt kolm korda nädalas valvealust kaitseväelast ja tema üle teostatava järelevalve käiku.

§ 24. Rühmaülem on kohustatud kontrollima vähemalt korra ööpäevas valvealust kaitseväelast ja tema üle teostatava järelevalve käiku.

§ 25. Rühmavanem on kohustatud kontrollima vähemalt kaks korda ööpäevas valvealust kaitseväelast ja tema üle teostatava järelevalve käiku.

§ 26. Valvajad on kohustatud:

1. valvama valvealuse nõuetekohase käitumise järele;
2. takistama valvealuse omavolilist teenistusest lahkumist ja teisi süütegusid;
3. viivitamatult ette kandma rühmavanemale või rühmavanema äraolekul Kaitseväe struktuuriüksuse korrapidajale kõikidest valvealuse poolt toime pandud süüteost ja süüteo katsest.

§ 27. Valvajatel on õigus kasutada valvealuse suhtes vahetut sundi käesoleva määrustiku lisas 4 sätestatud korras.

§ 28. Valvealune on kohustatud:

1. vastuvaidlematult järgima kaitseväe korda ja täitma ülema ning valvajate käske;
2. pidama kinni tõkendiga kaasnevatest kitsendustest.

§ 29. Peale käesoleva korraga kehtestatud kitsenduste säilivad valvealusel kõik ülejäänud kaitseväelase õigused.

§ 30. Valvealusel on õigus kohtuda külalistega ilma kõrvaliste isikute ja valvajate juuresolekuta väeosa külaliste toas või muus kohtumiseks sobivas ruumis. Külaliste tuba peab olema sisustatud nii, et oleks välditud valvealuse omavoliline teenistusest lahkumine.

§ 31. Igasuguste piirangute seadmine valvealuse kohtumisele kaitsjaga on keelatud.

§ 32. Valvealust puhkusele ei lubata. Kui järelevalve kestab kuni valvealuse reservi arvamiseni, lühendatakse valvealuse ajateenistust saamata jäänud puhkusepäevade võrra.

§ 33. Nädal enne valvealuse reservi arvamist on Kaitseväe struktuuriüksuse ülem kohustatud sellest informeerima tõkendi määranud ametiisikut või ametiisikut, kelle menetluses on antud kriminaalasi, milles on määratud tõkendiks kaitseväelase järelevalve ja teatama neile tõkendi muutmise vajadusest.

§ 34. Valvealune arvatakse reservi seaduses ettenähtud ajal ja korras. Tõkendi muutmata jätmine ei ole takistuseks valvealuse reservi arvamisel.

§ 35. Järelevalve lõpetatakse:

1. tõkendi muutmisel;
2. tõkendi tühistamisel;
3. valvealuse reservi arvamisel.

§ 36. Kaitseväe struktuuriüksuse ülem lõpetab järelevalve oma käskkirjaga.

§ 37. Kaitseväelase järelevalve teostamise korda tutvustatakse valvealusele ja valvajatele allkirja vastu koos järelevalve määramise käskkirjaga kohe pärast käskkirja väljaandmist.