Lisa 2

Kaitseväe juhataja käskkirjaga kinnitatud Kaitseväe distsiplinaarmäärustiku juurde

**Alkoholi, narkootilise või psühhotroopse või muu sarnase toimega aine tarvitamise kontrollimise kord**

**§ 1. Alkoholi, narkootilise ja psühhotroopse aine tarvitamise tunnused**

1. Alkohol on piiritus ja muu alkohoolne jook alkoholiseaduse tähenduses või toidugruppi mittekuuluv, kuid etanooli sisaldav vedelik või aine.
2. Narkootilist ja psühhotroopset ainet mõistetakse käesolevas määrustikus narkootiliste ja psühhotroopsete ainete ning nende lähteainete seaduse tähenduses.
3. Alkoholi tarvitamise tunnuseid eeldatakse, kui kaitseväelase ühes grammis veres on alkoholisisaldus 0,20 milligrammi või rohkem või ühes liitris väljahingatavas õhus on alkoholisisaldus 0,10 milligrammi või rohkem.
4. Narkootilise ja psühhotroopse aine tarvitamise tunnuseid eeldatakse, kui kaitseväelase veres või uriinis tuvastatakse narkootilise või psühhotroopse aine olemasolu.

**§ 2. Joobeseisund**

1. Joobeseisund on alkoholi, narkootilise või psühhotroopse aine või muu joovastava aine tarvitamisest põhjustatud terviseseisund, mis avaldub väliselt tajutavas häiritud või muutunud kehalistes või psüühilistes funktsioonides ja reaktsioonides.
2. Joobeseisundi liigid on:
   1. alkoholijoove;
   2. narkootilise, psühhotroopse või muu joovastava aine tarvitamisest põhjustatud joove.
3. Alkoholijoovet eeldatakse, kui kaitseväelase ühes grammis veres on alkoholisisaldus 0,50 milligrammi või rohkem või ühes liitris väljahingatavas õhus on alkoholisisaldus 0,25 milligrammi või rohkem.
4. Joobeseisundit kontrollitakse ning see tuvastatakse korrakaitseseaduses kehtestatud korras.
5. Kaitseväelase joobeseisundi kontrollimise õigus on tegevväelasel, sõjaväepolitsei ülesandeid täitval ametnikul ja politseiametnikul. Joobeseisundi tuvastamise õigus on politseiametnikul.

**§ 3. Tarvitamise kontrollimise protseduurile allutatavad isikud**

Tarvitamise kontrollimise protseduurile võib allutada kaitseväelase.

**§ 4. Tarvitamise kontrollimise protseduurile allutamise õigusega isikud**

1. Tarvitamise kontrollimise protseduurile allutab:
   1. tegevväelane, kes on kontrollitava otsene ülem;
   2. kontrollitava otsese ülema poolt määratud tegevväelane;
   3. Kaitseväe arst või Kaitseväe õde;
   4. sõjaväepolitsei teenistuja;
   5. Kaitseväe struktuuriüksuse korrapidaja struktuuriüksuse isikkoosseisu kuuluvaid isikuid või struktuuriüksuse territooriumil viibivaid isikuid;
   6. muu järelevalveõigusega tegevväelane oma pädevuse piires;
   7. politseiametnik.
2. Isikud, kellel puudub pädevus tarvitamise kontrollimise protseduuri teostamiseks, on kohustatud tarvitamise tunnuste olemasolul või selle kahtluse korral koheselt sellest ette kandma kontrollimise protseduurile allutamise õigusega isikule.

**§ 5. Joobeseisundi kontrollimisest keeldumine**

Joobeseisundi kontrollimisest keeldumine kaitseväelase poolt loetakse teenistusülesannete rikkumiseks, kui kaitseväelane keeldub alkoholi või narkootilise aine tarvitamise ja joobe tuvastamisest politseiametniku poolt või osutab vastupanu kas politseiametnikule või kaitseväelastele, kes toimetavad teda politseiasutusse.

**§ 6. Alkoholi tarvitamise kontrollimine indikaatorvahendiga**

1. Indikaatorvahend on kehtestatud parameetritele vastav, regulaarselt kalibreeritud ja taadeldud mõõteseade, mis näitab isikul alkoholijoobe olemasolu või puudumist.
2. Indikaatorvahendiga kontrollitakse alkoholi sisaldumist kontrollitava isiku väljahingatavas õhus.

**§ 7. Kontrollitava õigused alkoholi tarvitamise ja joobe kontrollimisel indikaatorvahendiga**

Enne kontrollimise algust selgitatakse kontrollitavale isikule tema õigusi:

1. õigus teada toimingu põhjust ja eesmärki;
2. õigus keelduda indikaatorvahendiga kontrollimisest ja nõuda alkoholi tarvitamise ja joobe tuvastamist politseiametniku poolt tõendusliku alkomeetriga või vereproovi uuringuga;
3. õigus tutvuda tarvitamise kontrollimise protokolliga ja teha kontrollimise tingimuste, käigu ja tulemuste ning protokolli kohta avaldusi, mis kantakse protokolli;
4. õigus vaidlustada indikaatorvahendi näit ja nõuda alkoholi tarvitamise või joobe tuvastamist politseiametniku poolt tõendusliku alkomeetriga või vereproovi uuringuga;
5. õigus esitada vaie või kaebus haldusmenetluse seaduse sätestatud korras.

**§ 8. Alkoholi tarvitamise kontrollimine indikaatorvahendiga**

1. Kontrollimise ettevalmistamine
   1. kontrollimise ettevalmistamisel kontrollitakse, et indikaatorvahendi taatlus on kehtiv ja taatluskleebised ei ole vigastatud;
   2. indikaatorvahend seatakse korda vastavalt tootja kasutusjuhendile;
   3. enne kontrollimise alustamist kontrollitakse välise vaatluse abil, et indikaatorvahendil ei ole nähtavaid vigastusi, mis võivad mõjutada mõõtmistulemust.
2. Väljahingatavas õhus oleva alkoholi mõõtmine viiakse läbi vastavalt indikaatorvahendi kasutusjuhendile.
3. Indikaatorvahendisse puhumisel tuleb järgida hügieeni reegleid ja vältida kontrollimise osapoolte nakatumist õhu kaudu levivatesse haigustesse.
4. Kontrollimise kohta koostatakse „Indikaatorvahendi kasutamise protokoll“ (Lisa 10)
5. Indikaatorvahendi kasutamise protokolli koostamise käigus kirjeldatakse kontrollitaval esinevaid alkoholi tarvitamisele viitavaid tunnuseid.
6. Kui kontrollitav isik nõustub kontrolli tulemusega ning ei nõua alkoholi tarvitamise ja joobe tuvastamist politsei poolt tõendusliku alkomeetriga või vereproovi uuringuga ning kontrolli teostav ülem ei pea vajalikuks täiendava kontrolli teostamist, loetakse kontroll lõppenuks.
7. Kui kontrollitav isik keeldub kontrollist indikaatorvahendiga või ei nõustu kontrolli tulemusega või kui kontrolli teostav ülem peab vajalikuks täiendava kontrolli teostamist, antakse kontrollitav isik üle politseile, vajadusel toimetatakse isik politseiasutusse.

**§ 9. Narkootilise või psühhotroopse aine või muu sarnase toimega aine tarvitamise kontrollimine indikaatorvahendiga**

1. Tarvitamise kontrollimise õigusega isikud võivad kontrollida isiku narkootilise, psühhotroopse või muu joovastava aine sisaldumist isiku organismis indikaatorvahendi abil.
2. Isikule selgitatakse tema järgmisi õigusi:
   1. õigus teada toimingu põhjust ja eesmärki;
   2. õigus keelduda indikaatorvahendiga kontrollimisest;
   3. õigus tutvuda indikaatorvahendi kasutamise protokolliga ning teha meetme tingimuste, käigu ja tulemuste ning protokolli kohta avaldusi, mis protokollitakse;
   4. õigus esitada vaie või kaebus haldusmenetluse seaduse sätestatud korras;
   5. õigus vaidlustada indikaatorvahendi näit ja nõuda narkootilise, psühhotroopse või muu joovastava aine organismis esinemise tuvastamist bioloogilise vedeliku proovi uuringuga.
3. Kontroll teostatakse kontrollitava poolt antud bioloogilise vedeliku proovi kontrollimise teel vastavalt indikaatorvahendi kasutamise juhendile.
4. Kontrollimise kohta koostatakse „Indikaatorvahendi kasutamise protokoll“ (lisa 10).
5. Indikaatorvahendi kasutamise protokolli koostamise käigus kirjeldatakse kontrollitaval esinevaid narkootilise aine tarvitamisele viitavaid tunnuseid.
6. Kui indikaatorvahend on näidanud narkootilise või psühhotroopse või muu joovastava aine sisaldumist isiku organismis või kui kontrollile allutatud isik keeldub indikaatorvahendiga kontrollimisest, antakse kontrollitav isik üle politseile, vajadusel toimetatakse isik kaitseväelaste poolt politseiasutusse.

**§ 10. Kaitseväelase teenistusest kõrvaldamine kainenemiseni**

(1) Ülem kõrvaldab kaitseväelase, kellel on alkoholi või narkootilise aine või muu sellesarnase toimega aine tarvitamisest põhjustatud terviseseisund, mis avaldub väliselt tajutavates häiritud või muutunud kehalistes või psüühilistes funktsioonides ja reaktsioonides teenistusülesannete täitmiselt kuni kainenemiseni.

(2) Kaitseväelane kõrvaldatakse teenistusest ülema käsuga.

1. Tegevväelase joobeseisundi tuvastamisel loetakse joobeseisundi kontrollimise päeval tegevteenistussuhe peatunuks kaitseväeteenistuse seaduse § 131 lõike 1 punkti 8 tähenduses ning selle päeva eest tegevväelasele palka ja seadusega ettenähtud lisatasusid ei maksta.
2. Tegevteenistussuhte peatumisest on kaitseväelase ülem kohustatud viivitamata kirjalikult teavitama toetuse ning palga ja seadusega ettenähtud lisatasude kinnipidamiseks pädevat struktuuriüksust.